钦定古今图书集成/明伦汇编/官常典/第109卷 > 汉
## 钦定古今图书集成/明伦汇编/官常典/第109卷 > 汉

### 武帝元鼎四年始封周子南君以奉周祀

按《汉书武帝本纪》：“元鼎四年冬十月，幸行雍，祠五畤，
赐民爵一级，女子百户牛酒。行自夏阳，东幸汾阴。十
一月甲子，立后土祠于汾阴脽上，礼毕，行幸荥阳，还
至洛阳。诏曰：祭地冀州，瞻望河洛，巡省豫州，观于周
室，邈而无祀，询问耆老，迺得孽子嘉。其封嘉为周子
南君，以奉周祀。”按《外戚恩泽侯表》：姬嘉以周后元
鼎四年十一月封为“《周子南君》，邑三千户。”

### 元帝初元五年春正月以周子南君为周承休侯位次诸侯王

按：《汉书元帝本纪》云云。

〈注〉文颖曰：“姓姬，名延年。其祖父姬嘉，本周后，武帝元鼎四年，封为周子南君，令奉周祀。”师古曰：“承休国在颍川。”

### 成帝绥和元年诏封孔吉为殷绍嘉公并进周承休侯为公

按《汉书成帝本纪》：绥和元年春二月癸丑，诏曰：“盖闻
王者必存二王之后，所以通三统也。昔成汤受命，列
为三代，而祭祀废绝，考求其后，莫正孔吉。其封吉为
殷绍嘉侯。三月进爵为公，及周承休侯皆为公，地各
百里。”按《梅福传》：“时成帝久无继嗣，福以为宜建三
统，封孔子之世以为殷后。复上书曰：‘臣闻不在其位，
不谋其政。政者职也；位卑而言高者罪也。越职触罪，
危言世患，虽伏质横分，臣之愿也。守职不言，没齿身
全，死之日，尸未腐而名灭，虽有景公之位，伏历千驷，
臣不贪也’。”故愿壹登文石之陛，涉赤墀之涂，当户牖
之法，坐尽平生之愚虑，亡益于时，有遗于世，此臣寝
所以不安，食所以忘味也。愿陛下深省臣言。臣闻存
人所以自立也，壅人所以自塞也，善恶之报，各如其
事。昔者秦灭二周，夷六国，隐士不显，佚民不举，绝三
统，灭天道，是以身危子杀，厥孙不嗣，所谓壅人以自
塞者也。故武王克殷，未下车，存五帝之后，封殷于宋，
绍夏于杞，明著三统，示不独有也。是以姬姓半天下，
迁庙之主，流出于户，所谓存人以自立者也。今成汤
不祀，殷人亡后，陛下继嗣久微，殆为此也。《春秋经》曰：
“宋杀其大夫。”《穀梁传》曰：“其不称名姓，以其在祖位，尊
之也。”此言孔子故殷后也，虽不正统，封其子孙以为
殷后，礼亦宜之。何者？诸侯夺宗，圣庶夺适。传曰：“贤者
子孙宜有土。”而况圣人又殷之后哉！昔成王以诸侯
礼葬周“公，而皇天动威，雷风著灾。今仲尼之庙，不出
阙里，孔氏子孙，不免编户；以圣人而歆匹夫之祀，非
皇天之意也。今陛下诚能据仲尼之素功以封其子
孙，则国家必获其福。又陛下之名与天亡极。何者？追
圣人素功，封其子孙，未有法也。后圣必以为则，不灭
之名，可不勉哉！”福孤远，又讥切王氏，故终不见纳。武
帝时，始封周后姬嘉为周子南君。至元帝时，尊周子
南君为周承休侯，位次诸侯王。使诸大夫博士求殷
后，分散为十馀姓，郡国往往得其大家，推求子孙，绝
不能纪。时匡衡议，以为：“王者存二王后，所以尊先王
而通三统也。其犯诛绝之罪者，绝而更封他亲为始
封君，上承其王者之始祖。《春秋》之义，诸侯不能守其
社稷者绝。”今宋国已不守其统而失国矣，则宜更立
殷后为始封君，而上承汤统，非当继宋之绝侯也，宜
明得殷后而已。今之故宋，推求其嫡，久远不可得，虽
得其嫡，嫡之先已绝，不当得立。《礼记》孔子曰：“丘，殷人
也，先师所共传。”宜以孔子世为汤后。上以其语不经，
遂见寝。至成帝时，梅福复言“宜封孔子后以奉汤祀。”
绥和元年，立二王后，推迹古文，以《左氏》《穀梁》《世本》《礼
记》相明。遂下诏封孔子世为殷绍嘉公。

### 哀帝建平二年益绍嘉公户九百三十二

按《汉书哀帝本纪》。不载。按《外戚恩泽侯表》云云。

### 平帝元始四年春正月改殷绍嘉公曰宋公周承休公曰郑公

按：《汉书平帝本纪》云云。